 Na RICHARD MUNGUTI MFANYABIASHARA ameshtakiwa kwa kuigiza humu nchini dawa za kututumua misuli. Florence Ndunge Kioko alifunguliwa mashtaka sita katika mahakama iliyoko Uwanja wa Ndege wa Kimataifa wa Jomo Kenyatta (JKIA). Mahakama ilifahamishwa na kiongozi wa mashtaka kwamba Kioko alitiwa nguvuni Julai 13, 2023 punde tu alipowasili JKIA akiwa na katoni 150 za dawa za kututumua misuli. Hakimu alifahamishwa kuwa dawa hizo zinajulikana kama Triamcinolone Acetonide. Hakimu Mwandamizi Njeri Thuku alifahamishwa kuwa zinatumika na wanariadha kwa njia ya kujidunga sindano. Mshtakiwa aliomba aachiliwe kwa dhamana akisema alizuiliwa kwa zaidi ya saa 24, ikitiliwa maanani alikamatwa mnamo Julai 13, 2023. Kiongozi wa mashtaka alijibu kwamba polisi walimzuilia Kioko wakisubiri ripoti ya Mwanakemia wa Serikali kuthibitisha ikiwa dawa hizo ni za kututumia misuli. Hakimu aliamuru Kioko aendelee kuzuiliwa hadi Julai 27, 2023 ripoti ya afisa wa urekebishaji tabia iwasilishwe kabla ya kuamua ikiwa atapewa dhamana au la.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  